送岑著作
作者：蘇軾
朝代：宋

paragraphs: 懶者常似靜，靜豈懶者徒。
拙則近於直，而直豈拙歟。
夫子靜且直，雍容時卷舒。
嗟我復何爲，相得歡有餘。
我本不違世，而世與我殊。
拙於林間鳩，懶於冰底魚。
人皆笑其狂，子獨憐其愚。
直者有時信，靜者不終居。
而我懶拙病，不受砭藥除。
臨行怪酒薄，已與別淚俱。
後會豈無時，遂恐出處疏。
惟應故山夢，隨子到吾廬。